title: Campu d'ilesia de Samartín del Mar
text: Un gran arcu trunfal de mediu puntu, con impostes nacelaes  y fechu con piedra caliar rosa, da pasu al presbiteriu, asitiáu a mayor altor que'l pisu la nave. El retablu mayor que n'orixe presidía esti espaciu foi sustituyíu per una cenciella fornica axeitada nel muriu, bordiada per un arcu apaineláu  sobro columnes agordonaes de madera, qu'alluga la imaxe de Samartín. A entrambos llaos, sobro dos trabielles diferentes, asítiense'l sagrariu y una talla de la Virxe del Carme. Lo más señaláu del ábside ye la bóveda tabicada que lu cubre, con unos falsos nervios y pechines  trazaes con pintura mariella. Les segundes tán decoraes con motivos cenciellos d'óvalos y cruces, entanto que la piedra clave  amuesa una cruz griega pintada en negru.